KIRJALLINEN KYSYMYS E-3211/01 esittäjä(t): Kathalijne Buitenweg (Verts/ALE) komissiolle. Samaa sukupuolta olevien aviopuolisojen oleskeluluvat.



Virallinen lehti nro 160 E , 04/07/2002 s. 0073 - 0074



KIRJALLINEN KYSYMYS E-3211/01 esittäjä(t): Kathalijne Buitenweg (Verts/ALE) komissiolle (22. marraskuuta 2001) Aihe: Samaa sukupuolta olevien aviopuolisojen oleskeluluvat Vastauksessanne kysymykseeni P-2438/01(1), joka koski samaa sukupuolta olevien henkilöiden välisen avioliiton sallimista Alankomaissa ja sen seurauksia, toteatte, ettei komissiolla ole toimivaltaa pakottaa jäsenvaltioita tunnustamaan kyseisenlaisia avioliittoja tai myöntämään oleskelulupia niiden perusteella. Katsotte, että todellisuudessa tilanne on juuri tuo, riippumatta siitä, tulevatko kyseiset aviopuolisot jäsenvaltiosta vai jostakin kolmannesta valtiosta. En epäile sitä, etteikö teiltä puutu tarvittava toimivalta. Se ei myöskään ollut kysymykseni aiheena. Kysyin vain sitä, olitteko varmistaneet, että oleskelulupien myöntämiseen ei liittyisi ongelmia. Vastauksessanne kerrotte, että komissio on antanut ohjeen, jonka mukaan sellaisen virkamiehen avioliittoa, joka on mennyt Alankomaiden lain mukaan naimisiin samaa sukupuolta olevan henkilön kanssa, on pidettävä kaikissa suhteissa samanarvoisena kuin mitä tahansa muuta avioliittoa. Voiko komissio kertoa minulle, onko joku jäsenvaltio joskus kieltäytynyt myöntämästä oleskelulupaa jonkun toimielimen virkamiehen aviopuolisolle, ja jos vastaus on myönteinen, kuinka usein näin on tapahtunut? Mihin oleskeluluvan epääminen siinä tapauksessa / niissä tapauksissa perustui? Jos oleskelulupia on evätty, voiko komissio kertoa, mihin toimiin se ryhtyi kyseisten tapausten yhteydessä? Jos vielä ei ole käynyt niin, että lailliselle aviopuolisolle on kieltäydytty myöntämästä oleskelulupaa, voitteko siinä tapauksessa kertoa minulle, miten aiotte tukea virkamiehiänne, jos eräänä päivänä oleskelulupaa ei myönnetäkään? (1) EYVL C 93 E, 18.4.2002, s. 131. Neil Kinnockin komission puolesta antama vastaus (7. helmikuuta 2002) Kuten arvoisa parlamentin jäsen varmaankin ymmärtää, hänen kysymykseensä P-2438/01 annetun vastauksen luonne määräytyi osittain sen perusteella, että komissio halusi esittää asian mahdollisimman yksityiskohtaisesti. Vastaus hänen tuoreimpaan kysymykseensä on seuraavanlainen: - Alankomaiden 21. joulukuuta 2000 annettu laki, jossa tunnustetaan samaa sukupuolta olevien henkiöiden avioliitto, tuli voimaan 1. huhtikuuta 2001. Tämän vuoksi komissio päätti asettaa kaikki virkamiehet tasa-arvoiseen asemaan antamalla heille samat edut siitä riippumatta, ovatko he avioliitossa edellä mainitun lain mukaisesti tai minkä tahansa muun avioliittoon liittyvän jäsenvaltion lain mukaisesti. - Oleskeluluvan myöntämisestä vastaavat jäsenvaltioiden asianomaiset viranomaiset. Komissio voi kuitenkin ilmoittaa arvoisalle parlamentin jäsenelle, että tähän mennessä komission hallinnolle ei ole ilmoitettu sellaisesta tapauksesta, että komission virkamiehen puolisolle olisi kieltäydytty myöntämästä oleskelulupaa jossakin jäsenvaltioissa. Belgian kansalliset viranomaiset ovat ilmoittaneet komissiolle, että oleskeluluvat myönnetään, jos virkamiehen työnantaja on hyväksynyt avioliiton virallisesti. - Koska samaa sukupuolta olevien henkilöiden välistä avioliittoa koskeva Alankomaiden laki hyväksyttiin vasta hiljattain, komissiossa on tähän mennessä rekisteröity ainoastaan kolme kyseisen lain mukaista avioliittoa. Lisäksi yksikään kyseisten virkamiesten puolisoista ei ole kolmannen maan kansalainen. - Komissio katsoo, että käsite puoliso oleskelulupaa koskevissa yhteisön teksteissä kattaa periaatteessa samaa sukupuolta olevat puolisot, jos jäsenvaltion lainsäädäntö sallii kahden samaa sukupuolta olevan henkilön välisen avioliiton ja avioliiton oikeusvaikutukset ovat samat kuin eri sukupuolta olevien henkilöiden välisen avioliiton osalta. Näin ollen jos jäsenvaltion kansallinen viranomainen kieltäytyisi myöntämästä oleskelulupaa virkamiehen lailliselle puolisolle kansallisen lain mukaisesti, komissio puuttuisi kyseisten kansallisten viranomaisten toimintaan - Arvoisan parlamentin jäsenen on osoitettava muita toimielimiä koskeva kysymyksensä erikseen kyseisille toimielimille.